Líf og lög Gunna Þórðar - Frumsýnin í Landnámssetrinu Í Landnámssetri Íslands í Borgarnesi er nú verið að setja upp nýja og spennandi sýningu . “ Þetta verður létt og skemmtileg stund með hinum frábæra tónlistarmanni Gunnari Þórðarsyni , en lögin hans eru löngu orðin samofin íslenskri þjóðarsál , ” segir Sigríður Margrét Guðmundsdóttir í samtali við Skessuhorn . Hún segir að Gunnar muni verða með einleik á gítarana sína og sýningin verði sett upp á Söguloftinu . “ Þarna mun hann rekja lífshlaup sitt , tala um poppið og spila lög eftir sig og aðra tengd þessum tíma . ” Frumsýnt verður laugardaginn 13. febrúar . “ Sýningar í Landnámssetrinu hafa notið mikilla vinsælda bæði hér heima fyrir og ekki síður erum við að fá mikið af gestum af höfuðborgarsvæðinu . Það er athyglisvert því fólk þarf að aka í klukkutíma og borga í göngin til að koma til okkar . En það er greinilegt að fólki finnst mikil tilbreyting að fara útúr sínu venjulega umhverfi og upplifa fegurð Borgarfjarðar og skemmtilega stund á Söguloftinu í Landnámssetri , ” segir Sirrý .